‘Hani-moord het amper tot burgeroorlog gelei’Argieffoto. Die ANC het geëis Walus moet na sy geboorteland, Pole, gedeporteer word, terwyl die departement van justisie aangedui het hy sal moontlik teen die uitspraak appelleer. “Die hof se besluit om hom vry te laat, net ŉ maand voor die 23ste herdenking van die sluipmoord op hierdie groot held van ons stryd, is uiters onsensitief,” het die ANC in ŉ verklaring gesê. “Dit ontken ook die vernietigende impak wat die moord van kameraad Chris op die ANC, die Suid-Afrikaanse Kommunistiese Party (SAKP) en Suid-Afrika as geheel gehad het.” Die party het gesê Hani se moord het Suid-Afrika tot op die rand van ŉ burgeroorlog gebring. “Ons moet onthou Walus se vooruitbeplande optrede het byna tot ŉ burgeroorlog in Suid-Afrika gelei, wat net gekeer is deur die sterk leierskap van die ANC. Walus se verwagte vrylating is ŉ bespotting van geregtigheid en ŉ tragedie vir die Hani-familie en alle Suid-Afrikaners wat glo in menseregte en ons reg om te baklei vir vryheid.” Die SAKP het ook sy teleurstelling oor die hof se besluit uitgespreek en gesê regter Nicolene Janse van Nieuwenhuizen was bevooroordeeld in haar uitspraak. “Gedurende die hofverrigtinge op 2 Maart het regter Janse van Nieuwenhuizen bevooroordeelde uitsprake gemaak, wat insinueer dit is tyd om te vergeet en aan te beweeg. Sy het ook voorgestel die moordenaar moet met medelye behandel word, asof Hani se moord met medelye gepleeg is. Die SAKP en die familie van kameraad Hani is erg gegrief deur die regter bevooroordeelde aanmerkings, wat vir ons aandui sy het vooropgestelde menings oor die saak,” het die party gesê. Die SAKP het gesê hulle sal die hofuitspraak bestudeer en dan besluit watter stappe hulle sal doen. “Ons sal die minister ook aanmoedig om teen die uitspraak te appelleer.” Die EFF het hom ook teen die hof se besluit uitgespreek en gesê dit is onaanvaarbaar dat Walus vrygelaat word nadat hy slegs twee dekades van ŉ lewenslange vonnis uitgedien het. Walus (63) het die kommunistiese Pole in 1981 verlaat om by sy pa en broer in Suid-Afrika aan te sluit. Hy het Hani op 10 April 1993 doodgeskiet, net ŉ jaar voordat die land se eerste demokratiese verkiesing Nelson Mandela en die ANC aan bewind gebring het. Walus is oorspronklik die doodstraf opgelê, maar dit is tot lewenslange tronkstraf omgeskakel toe die doodstraf afgeskaf is. Sy medebeskuldigde, Clive Derby-Lewis, is in Junie 2015 op mediese parool vrygelaat.